नायरा ये फैसला नहीं कर पा रही कि अमान के साथ रहे या इस रिश्ते को छोड़कर भाग जाए
सोचता हूं, तुम तो मेरी ही हो, मुझे समझती हो। मुझे सोचना चाहिए, रिश्ते के पौधे को भी टाइम टू टाइम धूप और पानी देना जरूरी है।
नायरा आंखें बंद करके लेटी ही थी कि किसी लड़की की खनकती आवाज उसके कान में पड़ी। नायरा ने कनखियों से उधर देखा, बीस-बाइस साल की एक लड़की चहकते हुए फोन पर बतिया रही थी।
"कितना प्यारा मौसम है बेबी। आई विश यू कुड बी हियर विद मी।"
“उफ्फ ये प्यार का अजाब। चार दिन की चांदनी के बाद अंधियारी रात है। काश! यह नादान समझ पाती।" उसने मन में सोचा और फिर आंखें मूंद लीं।
बाहर का मौसम वाकई सुहाना था। रिमझिम बौछार ने पेड़-पौधों को धो-पोंछकर चमका दिया था। बारिश की नन्ही बूंदें ओस की लड़ियों जैसी लग रही थीं। लेकिन मन में मरुस्थल हो तो सारा संसार तपिश देता लगता है। मन का मौसम हरा हो तो रेगिस्तान में भी हरियाली लगती है।
ट्रेन अपनी गति से सरपट भाग रही थी और उसके साथ ही नायरा का मन भी। उसकी उदास आंखों में दुनिया भर की थकान समाई थी।
मुंबई के सबसे बड़े टैरो कार्ड रीडर से कई महीनों की कोशिश और अप्रोच लगाने के बाद उसका अपॉइंटमेंट फिक्स हुआ था। पहले वह इन सब में विश्वास नहीं करती थी। पर इंसान का मन ही ऐसा है। कोई उम्मीद ढूंढता है। उम्मीद बड़ी जानलेवा शय है, लेकिन उम्मीद पर ही दुनिया कायम है।
सबसे ज्यादा सच्चे मन से प्रार्थनाएं मंदिर, मस्जिद, चर्च नहीं हॉस्पिटल्स में होती हैं। जब कोई अपना मरने लगता है, सब नास्तिक आस्तिक बन जाते हैं। उसी तरह जब रिश्ता मरने लगता है, इंसान बचाने के जतन करने लगता है, चाहे जहां उम्मीद दिखे। इस टैरो रीडर ने कई फिल्म स्टार्स का करियर और शादियां बचाई थीं, ऐसा उसने सुन रखा था, तो वह अपने और अमान के रिश्ते को बचाने के लिए उसी की शरण में जा रही थी।
अमान, उसका पहला और आखिरी प्यार, उसके बचपन का साथी, पार्टनर इन क्राइम, उसका हमसफर। लेकिन कहते हैं न, कि कभी कुछ भी एक सा नहीं रहता। उनके दरमियान भी अजनबियत की एक दीवार खड़ी हो गई थी। एक छत के नीचे दो अनजान से लोग रह रहे थे।
"तुम हमेशा यही करती हो।"
"एक ही गलती हमेशा दोहराती हो।"
"तुम्हारे लिए कुछ भी कर लूं, तुम कभी खुश नहीं हो सकतीं।"
"पिछली बार भी तुमने यही किया था।"
"इतना ही बुरा लगता हूं तो छोड़ क्यों नहीं देतीं मुझे?"
"जाओ, जिसके साथ बात करना अच्छा लगता है, उसी से बात करो।"
"हमेशा फोन में घुसी रहा करो।"
"मुझसे मन भर गया है तो साफ कह सकती हो। मेरे साथ रहना कोई जबरदस्ती नहीं है। तुम आजाद हो मेरी तरफ से।"
अमान की बातें थीं या बर्छियां, याद कर करके उसकी आंखों की कोर भीगे जा रही थी, जिसे वह बार बार रुमाल से पोंछ रही थी।
तभी सामने वाली लड़की की दोस्त वॉशरूम से वापस आ गई।
"अभी भी उसी चोमू से चिपकी थी न?"
"यार, इतना अच्छा मौसम है, आई मिस हिम।" लड़की कुछ उदास सी हो गई।
"और वह? वह मिस कर रहा तुझे? हमेशा तू ही कॉल करती है, तू ही मैसेज करती है। वह कितनी बार आगे से खुद बात करता है? गिनाना तो जरा। गुड मॉर्निंग, गुड नाइट मैसेज तू करती है। क्यों भई? मुर्गा है तू जो रोज बांग देकर जगाएगी? अलार्म क्लॉक है? दुकान का शटर उठाने-गिराने की ड्यूटी है रोज सुबह और रात। वह सड़े से एटीट्यूड में रहने वाला बंदा कभी रिप्लाई तक नहीं करता। अभी भी वह चाहता तो तेरे साथ आ सकता था, पर नहीं, तुझे अकेले भेज दिया।
उसकी हर बात उसके ही इर्द-गिर्द घूमती है और तेरी भी। हमेशा तू ही उसके लिए एडजस्ट और कम्प्रोमाइज करती है, वह कभी नहीं करता। हमेशा तू ही सॉरी बोलती है, उसे फर्क ही नहीं पड़ता, उसको कभी लगता ही नहीं कि उसकी गलती है। यही है टॉक्सिक मस्क्यूलिनिटी और यही है टॉक्सिक रिलेशनशिप। रन जूनी, रन अवे। भाग जा इस रिश्ते से जितनी दूर हो सके। तू मेरी बेस्ट फ्रेंड है। बहुत खास है मेरे लिए। इसीलिए समझा रही हूं।"
"पर वह मुझसे प्यार करता है फ्रीडा।" जूनी मिनमिनाई।
"प्यार माय फुट। वह बस अपनी ईगो सेटिस्फाई करता है। जितनी बातें वह तुझे सुनाता है न, तू पलटकर जवाब दे दे, तो सह नहीं पाएगा। उसे तुझसे कोई अटैचमेंट नहीं। जिस दिन तुझसे मन भर गया न, निकाल फेंकेगा अपनी लाइफ से, देख लेना। नाऊ एक्सक्यूज मी..." कहती हुई फ्रीडा फिर कहीं गायब हो गई।
कुछ देर पहले तक हंसती चहकती जूनी की आंखों में अब बड़े-बड़े आंसू थे।
वह दोनों हथेलियों में मुंह छिपाए सिसकने लगी।
कोई और समय होता तो नायरा इग्नोर कर देती, बल्कि किसी की पर्सनल बातों को इतना गौर से सुनने पर शर्मिंदा भी होती। लेकिन अभी वह जूनी से रिलेट कर पा रही थी।
फ्रीडा की बातें जूनी और नायरा, दोनों के दिमाग में हथौड़े की तरह बज रही थीं। दोनों अपनी अपनी सोचों में गुम थीं। नायरा सोच रही थी, क्या उसे इस रिश्ते को बचाना चाहिए या निकल जाना चाहिए। यही हाल जूनी का भी था।
तभी कहीं से एक लड़का आया। जूनी पहले एकदम चौंकी, फिर उससे लिपट गई।
"यू मेड इन टाइम सिड।"
"हम्म, मैं यहीं था जूनी। बस मेरे बारे में फ्रीडा के खयाल जानना चाहता था।"
"मतलब?"
"मतलब यह कि फ्रीडा ने तुम्हारे बारे में मुझसे काफी बकवास की थी। मैं तभी समझ गया था कि ये हमारे बीच गलतफहमियां पैदा करना चाहती है। तभी फिगर आउट करने के लिए तुम्हें उसके साथ भेजा। मैं यहीं था, इसी कम्पार्टमेंट में। बताओ, उसने क्या कहा मेरे बारे में।"
जूनी ने धीरे-धीरे करके उसे सब बता दिया।
नायरा को उसके भोलेपन पर प्यार भी आ रहा था, तरस भी और गुस्सा भी। लेकिन वह आंखें बंद किये सोने की एक्टिंग करती रही, ताकि वे दोनों आराम से बातें जारी रख सकें। फिलहाल उस रिजर्व्ड कम्पार्टमेंट में इक्का-दुक्का ही लोग थे।
"देखो जूनी…" सिड ने बोलना शुरू किया, “सबसे पहले तो अगर किसी से प्यार करो, उस पर भरोसा करो। जो भी शिकायतें हों, उसी से कहो। जैसा कि शादियों में होता है, रिश्तेदारों की दखलअंदाजी बात बिगाड़ देती है, वैसे ही किसी भी रिलेशनशिप में कोई भी तीसरा, चाहे फ्रेंड्स ही क्यों न हों, उसे जज नहीं बनाना चाहिए। मेरा फ्रेंड सर्कल, तुम्हारा फ्रेंड सर्कल, हमारी बातें सुनेंगे, हमें जज करेंगे, अपनी तरफ से एडवाइज देंगे, हमेशा वे आपका बुरा नहीं करना चाहते, लेकिन उनकी समझ अलग है, हमारी अलग। दो लोगों के बीच क्या है, ये वही दो समझ सकते हैं न जो प्यार में हैं।
हम लड़कों में कुछ प्रॉब्लम्स बाय डिफॉल्ट होती हैं। हम ज्यादा एक्सप्रेसिव नहीं होते। हमें लगता है फीलिंग्स खुलकर बताने से हम कमजोर नजर आएंगे। इसलिए हर दो घंटे में ‘आई लव यू’ नहीं कहते। तुमसे लड़ाई होने पर या तुम्हारे जाने के बाद तुम्हारी याद में रो लेंगे, पर ‘आई एम सॉरी, आई मिस यू, प्लीज आ जाओ’ नहीं कहेंगे, खुद भी नहीं जाएंगे मिलने।
जाने कौन सी हेकड़ी होती है इस टेस्टोस्टेरॉन में। वही चिंदी सा मेल ईगो। लेकिन ये तो एक्वायर्ड हैबिट्स हैं न यार, सीखते हैं हम लोग, धीरे-धीरे, सीख रहा हूं।
पर तुम भी समझो, मैसेज सीन करने के बाद या कॉल का रिप्लाई न कर पाने का मतलब तुम्हें इग्नोर करना नहीं होता। बस बिजी होता हूं यार काम में, तो सोचता हूं फ्री होकर करूंगा। पर इसका ये मतलब नहीं कि तुमसे कम प्यार करता हूं। बेहद चाहता हूं तुम्हें, बस बता नहीं पाता बार-बार। सोचता हूं, तुम तो मेरी ही हो, मुझे समझती हो। मुझे सोचना चाहिए, रिश्ते के पौधे को भी टाइम टू टाइम धूप और पानी देना जरूरी है।
पर तुम यह सोचो, किसी तीसरे की बात सुनकर तुम मुझे उसकी बातों के हिसाब से तौलोगी। फिर वह तुम्हें सही लगने लगेंगे, मैं गलत। फिर तुम उनकी वजह से मुझसे दूर होती जाओगी, न कि इस वजह से कि हममें प्यार नहीं है। सोचो, क्या यही चाहती हो तुम?"
"नहीं, मैं तुमसे बहुत प्यार करती हूं। तुमसे दूर नहीं रह सकती।" जूनी फिर से उसके गले लग गई।
"बाय द वे, तुम्हारी फ्रीडा खुद अपने बॉयफ्रेंड से बतियाने में लगी है एंड आई एम श्योर उसके बारे में तुम्हें कुछ पता नहीं होगा," सिड ने नया खुलासा किया।
फिर वे दोनों काफी देर तक बातें करते रहे, और नायरा को अपनी गलतियां भी रियलाइज होने लगीं। उसे भी तो अमान से यही सब शिकायतें थीं। उसे लगने लगा था, अमान का मन उससे भर गया है, वह उससे पीछा छुड़ाना चाहता है। जबकि शायद वह उसे समझने में भूल कर रही थी, क्योंकि वह भी खुलकर अपनी फीलिंग्स नहीं बता पाता। या शायद अपनी मां के डिवोर्स ने उसके मन में यह डर भर दिया था कि उसकी भी शादी ज्यादा नहीं टिकेगी। उसकी ही निगेटिव सोच उसके रिश्ते पर हावी होने लगी थी।
वह खुद में झांककर आत्मविश्लेषण कर ही रही थी कि अगले स्टेशन से एक पच्चीस-छब्बीस साल की सुंदर सी लड़की चढ़ी। बहुत बातूनी सी। थोड़ी ही देर में जूनी, सिड, नायरा, सबसे कुछ न कुछ बातें कर चुकी थी।
"मैं प्रेरणा, मुंबई जा रही हूं। फर्स्ट टाइम।"
"कुछ स्पेशल इवेंट है?" नायरा ने पहली बार बातचीत में हिस्सा लिया।
"हांजी, एक कंसर्ट है। मेरे हसबैंड के लिखे लिरिक्स हैं उसमें।"
"वॉव हसबैंड म्यूजिक से जुड़े हैं? आपका वेट कर रहे होंगे मुंबई में।"
"हैं नहीं थे। नहीं रहे। पिछले साल एक रोड-एक्सीडेंट ने उन्हें मुझसे छीन लिया। उन्होंने मेरे लिए गाने लिखे थे, मेरे बर्थडे सरप्राइज के तौर पर इस कंसर्ट में परफॉर्म करने वाले थे और मुझे उनसे हमेशा यही शिकायत रही कि वे कितने अनरोमांटिक हैं। अब उनके दोस्तों ने मुझे इनवाइट किया है, एज अ ट्रिब्यूट…” कहते कहते प्रेरणा का गला रुंध गया।
सबकी आंखें नम थीं। नायरा को तो जैसे पैनिक अटैक आ गया था। उसे नहीं जाना किसी टैरो रीडर के पास। उसे बस अपने घर जाना है, अपने अमान के पास। सिड की बातों ने उसकी अक्ल पर पड़े बहुत से पर्दे हटाए, तो प्रेरणा की कहानी ने उसे दहला दिया।
कई बार बहुत कुछ अनसुना, अनकहा ही रह जाता है, कभी मौका ही नहीं मिलता। वह यह गलती नहीं कर सकती। अब और देर नहीं कर सकती। उसने ट्रेन में बैठे-बैठे ही वापसी की फ्लाइट बुक कर ली। घर वापसी की…
- नाज़िया खान 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें